
Pályaorientációs projektverseny

Jelentkezési határidő: 2026. 09. 28.
Személyes konzultáció laborbejárással: 2026. 10. 1. 14:00
Projektek bemutatója: 2026. 10. 20. 

Kedves Tanulóink!
DKA laborunk, kreatív műhelyünk egyik fontos célja, hogy a pályaválasztás előtt álló általános iskolásoknak bemutathassuk az iskoláinkban oktatott szakmákat. 
Azt szeretnénk, ha a diákok a DKA laborban érdekes, kreatív és interaktív szakmai feladatok megoldásán keresztül ismerhetnék meg a gépészeti, műszaki, közlekedési, környezetvédelmi és informatikai szakterületeket.
Hisszük, hogy az a legvonzóbb, ha ezeket a feladatokat azok alkotják meg, akik maguk is részesei a szakma tanulásának.
Immáron két év hagyományát folytatva a Budapesti Gépészeti Szakképzési Centrum ismét tanulói szakmai projektversenyt hirdet. 
A verseny fővédnöke dr. Varga Csaba, a Budapesti Gépészeti Szakképzési Centrum kancellára.

Kapcsolat: Dr. Peres Anna peres.anna@gszc.hu
Az iskolai 2-3 fős csapatok feladata egy vagy több olyan szakmai projektfeladat összeállítása, amelyet a 12-14 éves korosztály 10-15 percben saját maga, az alkotás élményét megtapasztalva meg tud oldani. A lényeg, hogy a feladat érdekes legyen, a diákokat lekösse, ízelítőt nyújtson az adott szakmából és normál tantermi körülmények között elhelyezhető, megoldható legyen.
A projekt lehet valamilyen működést szemléltető eszköz, makett, logikai feladvány, kísérlet, szakmai feladat (elrejtett hibamegoldása, szét- és összeszerelést szemléltető modell … stb.). Fontos, hogy a mérettől függően az asztalon, vagy akár földön / állványon elhelyezett projekt interaktív legyen és szakmai folyamatot / részfolyamatot szemléltessen. Kikötés, hogy az elektromosságot igénylő eszközök maximum 24V törpefeszültséggel működhetnek, füst és szikra a működés során nem képződhet. A feladatokhoz leírás / útmutató vagy magyarázat, a logikai feladatok elvégzéséhez megoldókulcs is szükséges.
A csapatok munkáját felkészítő iskolai vagy a duális partnernél dolgozó oktató segíti/segítheti. A projektfeladat elkészítéséhez elsősorban az iskolai tanműhelyekben található alapanyagokat kell felhasználni, de az iskolán keresztül egyéb, egyedi szakmai anyag beszerzését is igényelhetik a versenyzők. A tervezéshez, kivitelezéshez egyeztetett időpontban az alkotóműhely eszközei is használhatóak, a projektek ott is elkészíthetőek.
A projektfeladat készítésében az AI használata ötleteléshez, tervezéshez megengedett, de alapvetően egyéni és eredeti munkákat várunk.



Projektekkel kapcsolatos elvárások
Milyen lehet a projekt?
· valamelyik szakmához kapcsolódik,
· működést bemutató eszköz vagy makett,
· logikai feladvány,
· kísérlet,
· hibakeresési feladat,
· szét- és összeszerelést bemutató modell,
· egy szakmai folyamat vagy részfolyamat játékos bemutatása stb.
A projekt akkor igazán jó, ha:
· érdekes és játékos;
· aktív részvételre ösztönzi a 12–14 éveseket;
· 10-15 perc alatt teljesíthető;
· egyértelműen kapcsolódik valamelyik szakmához vagy szakterülethez;
· tantermi körülmények között is használható;
· a résztvevő diák maga is alkothat, kipróbálhat, gondolkodhat vagy szerelhet közben.
Fontos (biztonsági) szabályok
· Elektromos eszköz legfeljebb 24 V törpefeszültséggel működhet.
· A működés során nem keletkezhet füst vagy szikra.
· A projekthez rövid leírást, használati útmutatót vagy magyarázatot kell készíteni.
· Logikai feladat esetén megoldókulcsot is mellékelni kell.
Október 1-én 14:00 órakor minden jelentkező csapatot várunk a DKA-laborban személyes bejárásra, egyeztetésre!
Az elkészült projekteket a verseny után a centrum Digitális Közösségi Alkotóműhelyében helyezzük el, ahol az általános iskolások azokat megtekinthetik, kipróbálhatják.
Jelentkezni az alábbi Google űrlapon lehet: https://forms.gle/4m87ccqYWAPoaDKx8
Jelentkezési határidő 2026. szeptember 28.
Projektek bemutatása: 
· időpont: 2026. október 20-án kedd 9:00
· helyszín: 1117 Budapest Fehérvári út 10. szám alatti DKA-labor, alkotóműhely
A zsűri értékelése után az elért helyezéseket 12:00 órakor hirdetjük ki a helyszínen.
Az első három helyezést elért diákcsapat vásárlási utalványt kap és projektjüket beépítjük a DKA-labor pályaválasztási programjába.
A versenyhez jó ötletelést és sikeres munkát kívánunk!
Budapest, 2026. szeptember 8.

	dr. Varga Csaba
	Domján Zsuzsanna

	kancellár
	főigazgató

